Imtella' Lulju 6, 2020 - Aġġornata 6 Ta' Lulju, 2020 12:02pm Żewġt itfal ċkejknin qed jikbru flimkien ma' emu, annimal mhux tas-soltu li ma ssibux fid-djar tal-Maltin u l-Għawdxin. TVM tkellem mal-missier, Arnold Sciberras li huwa ambjentalist u midħla f'dak li għandu x'jaqsam mat-trobbija tal-annimali u qal li hu, flimkien mat-tfal tiegħu, għamel riċerka biex jaraw jekk hux minnu li dawn l-għasafar mhumiex intelliġenti, kif bosta riċerka turi. Sciberras qal li l-emu, li semmew Blue, saret parti mill-familja u tmur ħafna tajjeb mat-tfal. Hija għad għandha biss ħames xhur u ma tiqafx tilgħab mat-tfal li ma titlaqx minn taħt għajnejha. L-ambjentalist qal lil TVM li t-tfal intiżi fuq l-istorja tad-dinosawri u l-eqreb annimali tagħhom huma l-għasafar, li l-familja Sciberras tħobb trabbi. It-tfal iddeċidew infatti jsemmu l-emu wara velociraptor li jidher fil-film ta' Jurrasic Park, li bħall-emu jkollu kuntatt mal-bniedem u jobdi lil sidu. Fil-filmat, it-tfal jidhru qed jilagħbu u jtellqu mal-elmu fi triq tal-Marsa Junction li tinsab magħluqa minħabba xi xogħlijiet ta' kostruzzjoni. Bit-tfal ma laħħqux mal-veloċità li tella' l-għasfur huwa spiċċa r-rebbieħ tat-tellieqa. L-emu, magħruf aħjar bħala Dromaius novaehollandiae fid-dinja tax-xjenza, huwa t-tieni l-akbar għasfur mit-tul li kapaċi jikber sa żewġ metri, wara l-Ostrich. L-emu jgħix fl-Awstralja u fil-passat kien meqjus bħala annimal li jxekkel il-biedja.